**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2017. gada 12-13. oktobrī**

**I. Eiropas Savienības Tieslietu un iekšlietu ministru padomes sanāksmes darba kārtība**

2017. gada 12.-13. oktobrī Luksemburgā notiks Eiropas Savienības Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

**-** ***ECRIS-TCN*:** *Priekšlikums – Eiropas Parlamenta un Padomes Regula, ar ko groza Padomes Pamatlēmumu 2009/315/TI attiecībā uz informācijas apmaiņu par trešo valstu valstspiederīgajiem un attiecībā uz Eiropas Sodāmības reģistru informācijas sistēmu (ECRIS) un ar ko aizstāj Padomes Lēmumu 2009/316/TI*

2016. gada 19. janvārī Eiropas Komisija (turpmāk – Komisija) nāca klajā ar priekšlikumu Eiropas Parlamenta un Padomes direktīvai, ar ko groza Padomes Pamatlēmumu 2009/315/TI attiecībā uz informācijas apmaiņu par trešo valstu valstspiederīgajiem un attiecībā uz Eiropas sodāmības reģistru informācijas sistēmu (ECRIS) un ar ko aizstāj Padomes Lēmumu 2009/3016/TI (turpmāk – direktīvas priekšlikums). Direktīvas priekšlikumā, kuras mērķis ir palielināt apmaiņu ar sodāmības reģistru informāciju attiecībā uz trešo valstu pilsoņiem, tika paredzēts izveidot decentralizētu sistēmu, kas attiecīgi identificētu to dalībvalsti, kura glabā informāciju par trešo valstu pilsoņu sodāmību (pamatojoties uz indeksfiltru un “ir/nav trāpījums” (*hit/no hit*) meklēšanas mehānismu).

Ņemot vērā 2016. gada 9. jūnija Padomes uzstādījumu par centralizēta risinājuma (nevis decentralizēta risinājuma, kā to sākotnēji paredzēja direktīvas priekšlikums) nepieciešamību, 2017. gada 29. jūnijā Komisija nāca klajā ar priekšlikumu Eiropas Parlamenta un Padomes regulai, ar ko ECRIS papildināšanai un atbalstam izveido centralizētu sistēmu tādu dalībvalstu identificēšanai, kurām ir informācija par notiesājošiem spriedumiem par trešo valstu valstspiederīgajiem un bezvalstniekiem, un ar ko groza Regulu (ES) 1077/2011 (turpmāk – regulas priekšlikums).

2017. gada 12.-13. oktobra Padomes sanāksmē plānotas politiskas debates par diviem jautājumiem, proti, par trešās valsts pilsoņa (turpmāk – TCN) definīciju, kā arī par to, kādos gadījumos TCN pirkstu nospiedumi būtu ievietojami ECRIS-TCN centrālās sistēmas datu ierakstā.

Pašlaik regulas priekšlikums paredz, ka TCN ir “tādas valsts valstspiederīgais, kura nav dalībvalsts, neatkarīgi no tā, vai šai personai ir arī kādas dalībvalsts valstspiederība, vai bezvalstnieks, vai persona, kuras valstspiederība notiesāšanas dalībvalstij nav zināma”. Šādam definīcijas tvērumam nepiekrīt Padomes Juridiskais dienests.

Ievērojot minēto, kā arī paturot prātā, ka nepieciešams nodrošināt pēc iespējas efektīvāku ECRIS-TCN darbību, ministri tie aicināti norādīt, vai regulas un direktīvas priekšlikumu tvērumā būtu iekļaujamas notiesātas personas, kurām:

1. ir divas vai vairākas pilsonības, ja viena no tām ir trešās valsts pilsonība;
2. nav trešās valsts pilsonības, taču kurām ir divu vai vairāku ES dalībvalstu pilsonības.

Šobrīd regulas priekšlikuma 5. panta pirmā daļa nosaka, ka notiesāšanas dalībvalsts centrālajai iestādei par notiesāto TCN ECRIS-TCN centrālās sistēmas datu ierakstā jāievada arī daktiloskopijas dati (pirkstu nospiedumi).

Ņemot vērā to, ka dalībvalstu viedokļi par šo jautājumu krasi atšķiras, ministri tiek aicināti izteikties par prezidentūras sagatavoto kompromisa priekšlikumu, kas paredz, ka ECRIS-TCN centrālās sistēmas datu ierakstā kā minimums ievietojami pirkstu nospiedumi par tām personām, kurām piemērots brīvības atņemšanas sods par noziedzīgiem nodarījumiem, kas izdarīti ar nodomu (tīši). Tāpat arī ministri tiek aicināti norādīt, vai ar kompromisa priekšlikumu būtu aptverami arī gadījumi, kad piemērots nosacīts sods.

Dalībai sanāksmē ir sagatavota nacionālā pozīcija.

- ***Tieslietu un iekšlietu stratēģisko pamatnostādņu vidusposma pārskats***

Saskaņā ar Līgumu par Eiropas Savienības darbību (turpmāk – LESD)[[1]](#footnote-1) Eiropadome 2014. gada jūnija secinājumos (turpmāk – Padomes secinājumi)[[2]](#footnote-2) noteica likumdošanas un darbības plānošanas stratēģiskās pamatnostādnes turpmākajiem gadiem brīvības, drošības un tiesiskuma telpā(turpmāk – stratēģiskās pamatnostādnes)*.*

Padomes secinājumi arī paredz, ka 2017. gadā Eiropadomei ir jārīko stratēģisko pamatnostādņu starpposma pārskatīšana. Ņemot vērā minēto, prezidentūrair plānojusi uzsākt diskusiju par stratēģisko pamatnostādņu pārskatīšanu.

Šā gada 12. oktobra kopīgajā tieslietu un iekšlietu ministru sesijā ES Tieslietu un iekšlietu ministru padomes ietvaros ministri tiks aicināti diskutēt par šādiem jautājumiem:

1. kādi ir būtiskākie līdzšinējie sasniegumi saistībā ar 2014. gada stratēģiskajām pamatnostādnēm;
2. kādi nozīmīgi jautājumi vēl ir jārisina saistībā ar 2014. gada stratēģiskajām pamatnostādnēm.

Dalībai sanāksmē ir sagatavota nacionālā pozīcija.

- ***Šengenas pakotne:*** *Komisijas paziņojums par Šengenas telpas saglabāšanu un stiprināšanu; priekšlikums Eiropas Parlamenta un Padomes regulai, ar ko groza Regulu (ES) 2016/399 attiecībā uz noteikumiem, kas piemērojami robežu kontroles pagaidu atjaunošanai uz iekšējām robežām*

 Š.g. 27. septembrī Komisija nāca klajā ar paziņojumu par Šengenas telpas saglabāšanu un stiprināšanu. Līdz ar paziņojumu Komisija prezentēja arī priekšlikumu Šengenas robežu kodeksa grozījumiem attiecībā uz pagaidu iekšējo robežu kontroles atjaunošanu un rekomendāciju par iekšējo robežu kontroles noteikumu piemērošanu.

 Paziņojumā par Šengenas telpas saglabāšanu un stiprināšanu Komisija ir atspoguļojusi migrācijas plūsmu un terorisma draudu kopš 2015. gada ietekmi uz Šengenas telpas darbību, kā arī paveikto, lai mazinātu to negatīvo ietekmi. Šengenas telpas stiprināšanai Komisija ir iezīmējusi vairākus pasākumus, kas pielāgotu Šengenas sadarbības ietvaru nākotnes izaicinājumiem:

1. grozījumi Šengenas robežu kodeksā attiecībā uz noteikumiem par iekšējās robežu kontroles atjaunošanu, paredzot, ka iekšējo robežu kontroles atjaunošanas termiņš plānotos gadījumos iekšējās drošības un sabiedriskās kārtības nodrošināšanai var tikt pagarināts līdz vienam gadam, savukārt gadījumos, kad apdraudējums iekšējai drošībai un sabiedriskajai kārtībai turpinās, dalībvalsts var pagarināt iekšējo robežu kontroli vēl uz maksimāli diviem gadiem (ik pa sešu mēnešu periodu);
2. rekomendācija, kas nodrošinātu vadlīnijas iekšējo robežu kontroles noteikumu piemērošanai, uzsverot nepieciešamību izvērtēt iekšējo robežu kontrole ietekmi uz brīvu personu kustību un iekšējo tirgu. Atjaunojot robežu kontroli, dalībvalstij ir jāatturas no jebkādiem pasākumiem, kas nav tieši saistīti ar iekšējās drošības vai sabiedriskās kārtības uzturēšanu;
3. Komisija aicina paplašināt Šengenas telpu, uzņemot dalībvalstis, kurās ir veikti attiecīgie pasākumi, lai pilnībā piemērotu Šengenas *acquis*, proti, Rumāniju, Bulgāriju.

Dalībai sanāksmē ir sagatavota nacionālā pozīcija.

Līdztekus šiem jautājumiem ministri tiks informēti par panākto progresu diskusijās par Kopējās Eiropas Patvēruma sistēmas reformu, aktualitātēm migrācijas jomā, kā arī cīņā ar terorismu.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

05.10.2017. 08:10

919

Eiropas lietu un starptautiskās sadarbības departamenta

Eiropas lietu nodaļas vadītāja

I. Muceniece, 67219170

iveta.muceniece@iem.gov.lv

1. LESD 68. pants: “Eiropadome nosaka likumdošanas un operatīvās plānošanas stratēģiskās pamatnostādnes brīvības, drošības un tiesiskuma telpā” [↑](#footnote-ref-1)
2. EUCO 79/14 [↑](#footnote-ref-2)